arnastofnun/IGC-2024 huggingface dataset:
Fylgja ekki eigin kreddu

Vesturlönd fóru á sínum tíma ekki eftir trúarkreddum alþjóðastofnana. Þau byggðu sig upp án markaðsvæðingar og hnattvæðingar. Bandaríkin, Evrópa og Japan girtu sig tollmúrum, þangað til þau voru orðin ofaná í lífinu upp úr 1960. Þá fóru þau að predika kredduna, en fara þó enn ekki eftir henni sjálf. Til dæmis standa þau hart gegn tollfrjálsum innflutningi búvöru frá þróunarlöndunum. Þrátt fyrir fortíð sína láta Vesturlönd alþjóðastofnanir sínar predika frelsi. Hnattvæðingu og markaðsvæðingu. Með þeim afleiðingum, að Rússland og mörg önnur ríki voru rupluð og rænd. Skilin eftir í rúst.
Funda í eyjum og eyðimörkum

Frelsishyggja alþjóðastofnana hnattvæðingarinnar hefur áratugum saman verið hlutdræg. Hún hefur dregið taum Vesturlanda í samskiptum við fátæk ríki. Troðið einkaleyfum og öðrum eignarétti hugverka upp á þriðja heiminn. En ekki troðið frjálsri verzlun með búvöru upp á Vesturlönd. Andófsfólk hefur lengi bent á þetta og elt aðalfundi stofnananna með margs konar aðgerðum og uppþotum. Á götum Prag, Seattle, Washington og Genúa. Loks varð þríeyki Alþjóðabankans, Alþjóða gjaldeyrissjóðsins og Heimsviðskiptastofnunar að flytja ársþing sín út í eyjar og eyðimerkur. Þær njóta nú einskis trausts.
Ofsatrú og ofbeldi þríeykis

Rússland og Kína eru beztu dæmin um misjöfn örlög ríkja eftir hagstefnu. Alþjóðabankinn, Alþjóða gjaldeyrissjóðurinn og Heimsviðskiptastofnunin réðu ferð Rússlands, en Kína fór eigin leiðir. Rússland hrundi og Kína varð heimsveldi. Þríeykið rak lengi ofsatrú hnattvæðingar og markaðsvæðingar. Kvaldi fátækar þjóðir þriðja heimsins til að fylgja trúnni. Kína, Indland og Malaysía neituðu og urðu auðug ríki. Þetta segir Joseph Stiglitz nóbelshagfræðingur um lærdóm sinn sem aðalhagfræðingur Alþjóðabankans. Hér á landi trúa Samfylking og ríkisstjórn enn á ofsatrúarboðskap þríeykisins.
Meðvirknin náði endamörkum

Bakslag frægðarinnar er komið til Reykjavíkur. Ekki er lengur hipp og kúl að fljúga til Íslands til að verða sér til skammar á börunum. Fækkað hefur meðvirkum blaðagreinum um ágæti íslenzkra skemmtistaða. Í staðinn er komið grín um sóðaskap drykkju- og tóbaksrúta og glyðrugang ölæðiskerlinga okkar. Jafnvel hótelin fá á baukinn. Á Trip Advisor, biblíu laginna ferðamanna, er kvartað um vonda þjónustu og gróðafíkn hótelhaldara. Fólk er varað við að gista á hótelum í hverfi 101, þar sem búast má við barsmíðum og andvökum. Erum við endimörk almennrar meðvirkni með ölæði í skjóli latrar löggæzlu.
Hulunni svipt af Stonehenge

Fornleifafræðingar skemmta sér við að rústa tilgátum um fornar launhelganir drúída í Stonehenge í Englandi. Segjast meira að segja hafa komizt að raun um, að risasteinavarðinn sé miðja grafreits kóngafjölskyldu. Sem var uppi um 8.000 árum fyrir Krist, tvöfalt eldri en faraóar píramíðanna. Hinn mikli steinhringur er ekki lengur talinn tilraun til tímatals eða spádómur um framtíðina. Enn síður eru fornminjarnar leifar af heimsfrægu sjúkrahúsi. Sem Simon Jenkins fullyrti þó í lærðri grein í Guardian fyrir hálfu öðru ári. Rosemary Hill var að gefa út bókina Stonehange, sem leysir gátuna.
Siðferðilega bæklaðir í Peking

Svonefndir olympíuleikar í Peking eru fyrst og fremst skrautsýning fyrir harðstjórana í Kína. Allir, sem koma að sýningunni, eru meira eða minna samsekir. Það gildir auðvitað sérstaklega um forseta Íslands, ráðherra menntamála og Íþrótta- og olympíusamband Íslands. Einnig gildir það um íþróttafólk, sem tekur þátt í hitlersku hátíðinni, og áhorfendur, sem sitja á pöllunum. Allt er þetta siðferðilega bæklað fólk. Aldrei í sögunni hafa íþróttir verið eins þrúgaðar af pólitík og olympíuleikarnir í Peking. Ekki er til meiri pólitík en olympíuleikar þessa árs hjá valdaklíkunni í Peking.
Enn eru fornminjar notaðar

Fór Gullveginn í gær, fína reiðleið. Liggur frá Hellulandi við Mývatn til Arndísarstaða í Bárðardal. Vegurinn hét áður Akureyrarvegur, en heitir nú Arndísarstaðavegur á kortum. Liggur um nokkur eyðibýli að baki Reykjadals, Víðasel, Laugasel og Stafnsholt. Var notaður fram að bílaöld og brúnni við Fosshól. Mikill og breiður reiðvegur, sums staðar upphækkaður, einkum í mýrum, jafnvel með steinhleðslum í ræsum. Að mestu leyti þurr, skorningar fáir og mýrar stuttar og þéttar. Í blautu er betra að ösla mýrarkaflana en fara veginn. Þetta eru lifandi fornminjar, sem félag hestamanna heldur við.
Blogggáttin tekur forustu

Kom í nótt af fjalli til byggða og sá, að BloggGáttinni hafði verið breytt. Eins og ég lagði til í vor. Í hægri kant eru komnar tilvísanir í fréttir fjölmiðlanna. Mér sýndist þar vera sólarhringur af fréttum, mikil framför frá fréttamiðlun Eyjunnar. Sýndist líka vera hægt að útiloka fjölmiðla, til dæmis fótboltamiðla, sparar mér lestur. Er í GPRS okur-sambandi, svo að ég tímdi ekki að vafra. Get því ekki dæmt um hraða útfærslunnar. En fyrsta sýn segir mér, að þetta sé nýjungin, sem ég hef beðið eftir: Sólarhrings úrval úr öllum fréttum og öllum marktækum skoðunum dagsins á einum stað. Bravó.
Sjö tíma svefn er beztur

Viðamiklar rannsóknir í mörgum löndum sýna, að hollast er að sofa minna en átta tíma á sólarhring. Heppilegast er að sofa 6,5-7,5 stundir á dag, að meðaltali sjö stundir. Fer saman við betri heilsu og lengra líf. Stingur í stúf við fyrri tilgátur um, að fólk þurfi að sofa átta tíma á dag. Engar rannsóknir styðja þá tilgátu, sem þó hefur verið útbreidd í mörgum löndum. Raunar hafa margir orðið svefnlausir á því að hanga lengi í rúminu. Því að þeir reyna að fylla meinta svefnþörf. Tilgátur um mikla svefnþörf eru studdar af lyfjarisum, sem halda vanabindandi svefnpillum að fólki.
Vinnuvikan er alltof löng

Framleiðni hefur aukizt á Vesturlöndum síðan 40 daga vinnuvika var tekin upp. Svo mikið, að vinnuvikan mætti núna vera 20 stundir. En aukningin hefur farið í annað, í meiri gróða fyrirtækja og auknar tekjur forstjóra. Stéttarfélög hafa ekki getað hamlað gegn þessari breytingu á forgangsröð. Frakkar höfðu fyrir tíu árum forustu um að lækka vinnuvikuna niður í 35 stundir. Þótt Frökkum líði núna betur en öðrum þjóðum, eru skósveinar fyrirtækjanna í pólitík ekki sáttir. Þeir vilja lengja vinnuvikuna aftur upp í 40 stundir. Þingið hefur samþykkt lög, sem opna fyrirtækjum þá leið.
Ég er dæmigert einkaframtak

Ég er einkaframtak. Hef safnað 600 reiðleiðum í GPS-punktum, sumpart leiðum af kortum og sumpart ferlum úr ferðum. Landssamband hestamannafélaga og Landmælingar Íslands höfðu reynt, en gátu ekki. Þá vorum við þrír hestamenn fengnir til að afhenda Landmælingunum okkar GPS-punkta. Þeir týndust síðan allir hjá landmælingunum. Landssambandið samþykkti þá formlega að styðja mína söfnun, fá félagsmenn til að senda punkta. Ekki kom gramm út úr þeim stuðningi. Allar leiðirnar eru mínar og frá félaginu Glaði í Dölum. Þetta er munur einkaframtaks míns og félagslegs framtaksleysis og ríkisdauða.
Sultur og seyra Árna Johnsen

Sumir búa við sult og seyru eins og Árni Johnsen. Lifa í stöðugum ótta um, að ekkert verði að hafa í sig og á. Þeir muni ekki lifa af veturinn. Eru hneykslaðir á þeim, sem vilja ekki virkja fljót, sem renna óbeizluð til sjávar. Engum að gagni. Skilja ekki, að menn hafni atvinnu við að skarka í álpottum og skrúfa olíukrana. Telja, að Austfirðir og svo framvegis fari í eyði, ef ekki sé þar slík atvinna. Þetta er ekki hin hefðbundna fátækt, þar sem menn lifa frá degi til dags. Þetta er fátækt græðginnar á líðandi stund. Þessir menn eru safna enn í sarpinn, þegar hann er orðinn fullur.
Mýrin betri en Gullvegurinn

Einkennilegt er að koma til mannabyggða og verst að heyra í sjónvarpi. Það er eins og að vera kominn á vitfirringahæli. Í hestaferðum eru viðmiðin önnur. Þar er spáð í járningar og ástand hesta, vatnsból og haga, veður og vinda. Einföld atriði. Hef ekki hugmynd um, hvað er að gerast. Geri þó ráð fyrir, að stríð sé í Miðausturlöndum og að ríkisstjórnin ráði ekki við sín mál. Í gærkvöldi var ég í símanum við bónda, sem upplýsti mig um útgrafinn reiðveg. Hann taldi mýrina betri en veginn. Þetta er Gullvegurinn, þar sem sauðakaupmaður glataði sjóði sínum. Samgönguminjum er enginn sómi sýndur.
Berrassaðir Chicago drengir

Chicago-drengirnir bera ábyrgð á hagfræði síðustu áratuga og kreppu þessa árs. Þeir predikuðu óheftan markað fjármála með afleiðingum, sem allir sjá. Óheftir spilagosar hafa reynzt geta sett fjárhag heilla ríkja á hliðina, þar á meðal Íslands. Hvarvetna sameinast hagfræðingar gegn áróðri Chicago-drengjanna, sem hafa spilað rassinn úr buxunum. Samt eru þeir enn í áliti hjá síðbúnum trúskiptingum, til dæmis í Samfylkingunni. Trúskiptingar halda nýrri sannfæringu löngu eftir að hún er orðin úrelt. Jafnvel Barack Obama er trúskiptingur, hvattur af styrktaraðilum til að styðja Chicago-drengina.
Grænasti leiðtogi Evrópu

Angela Merkel er merkasti leiðtogi Evrópu á þessu ári. Hún er svo vinsæl í Þýzkalandi, að hún verður vafalaust endurkosin á næsta ári. Hvergi í Evrópu er annar leiðtogi sýnilegur. Sarkozy er skrípakarl og Brown er algert núll. Merkel hefur tekið forustu í Evrópusambandinu og hefur þar hemil á Sarkozy. Hún beitir sér fyrir viðræðum Ísraela og Palestínumanna. Hún hefur gagnrýnt Rússland og Kína fyrir mannréttindabrot. Hún hefur rætt við Dalai Lama, sem aðrir þora ekki. Fyrst og fremst er hún grænasti leiðtogi Evrópu. Það er mikið sagt um konu, sem býður sig fram hægra megin við miðju stjórnmálanna.
Afganistan er ekki ríki

Í Guardian bendir Peter Preston á, að Afganistan hafi aldrei verið ríki. Það er safn ættbálka, sem stundum hefur lotið kóngi, en aðeins formlega. Afganistan er ekki misheppnað ríki, því að það hefur aldrei verið ríki. Nú er Hamid Karzai leppkóngur í höfuðborginni Kabúl. Hann ræður miðborginni, ekki úthverfunum, ekki landsbyggðinni. Þar ráða herstjórar og talíbanar, fíkniefnakóngar og ættarhöfðingjar. Vestrið reynir með nánast engum árangri að koma upp stúlknaskólum og annarri vestrænu. Afganar yppta bara öxlum, varðveita Osama bin Laden og Al Kaída. Hernámið er bráðdrepandi rugl.
Reið yfir Mývatn í gær

Reið yfir Mývatn í gær. Gamla þjóðleið um Rifið frá Haganesi norður yfir vatn. Leiðin var farin með brennistein úr Fremri-Námum til Húsavíkur, þegar kóngur þurfti að fara í stríð. Vaðið er bogadregið, um 300 metra langt. Var aflagt, þegar bílvegur var lagður. Ásamt fleirum endurvakti Arngrímur Geirsson á Skútustöðum þetta gamla vað. Hann lóðsaði okkur yfir, það var vel í síðu, en hvergi sund. Eitt af því, sem hestaferðamaður þarf að hafa gert, eins og að hafa riðið Þjórsá á Hagavaði og Nautavaði. Arngrímur hefur lengi verið helzti hestamaður Mývetninga og hefur átt þekkt ræktunarhross.
Bezta friðunarstefnan

Ég vil klæða Kjöl skógi eins og í fornöld, þegar menn brenndu þar við til kola. Mér finnst í lagi að hafa eyðimörk tugi kílómetra á Sprengisandi, því að þar var alltaf sandur. Mér finnst að græða eigi Ódáðahraun, því að það var hálfgróið fyrr á öldum. Mér finnst að vernda eigi og endurheimta votlendi. Almennt finnst mér að rækta beri upp malarása, sem voru grónir og vaxnir kjarri endur fyrir löngu. Þetta er bezta friðunarstefnan. Allt þetta er skuld, sem rík þjóð greiðir fyrir áníð fátækra forfeðra. Þeir hjuggu skóg og ofbeittu landið öld eftir öld með þeim afleiðingum, sem blasa við.
Vatnsþyrstir á Biskupaleið

Í Suðurárbotnum spýtist áin fullþroska út úr kanti Ódáðahrauns. Milli botna Suðurár og Krákár erum við á hluta Biskupaleiðar. Hún lá frá Ferjufjalli við við Jökulsá á Fjöllum norðan Kerlingardyngju, yfir botnana og síðan um Ódáðahraun til Kiðagils undir Sprengisandi. Það hefur verið himnaríki að komast í gróðurvinjar Suðurárbotna eftir strangar og vatnslausar ferðir um eyðimerkur sanda og hrauns. Þar breiðir áin úr sér milli hárra og gróinna bakka. Þar syngja heiðafuglar í hólmum. Hestarnir teyga vatnið í tuglítra vís. En allt fóður þurfum við flytja á staðinn, þetta er í 400 metra hæð.
Áfengi hellt í Nílarfljót

Kaíró hefur verið heimsborg í heila öld. Nú skýtur skuggi trúarofstækis þar rótum. Almenningur bætir vantraust á stjórnvöldum upp með trú á spámanninn. Afturhaldssamir Sádar hafa fjárfest í Kaíró og sett nýjar reglur. Hyatt hótelið hefur hellt áfengisbirgðum sínum í Nílarfljót. Abdel Aziz Ibrahim greifi og fjárfestir segir íslömsk gildi skulu ráða í íslömskum ríkjum. Það er alveg rétt, í Róm haga menn sér eins og Rómverjar. En ferðabransinn mun líða fyrir ofstækið. Hyatt hefur tapað stjörnum á skalanum. Ferðamenn munu halla sér að ríkjum, þar sem þeim mun líða vel. Talíbanar trekkja ekki.
Þráðlaust í svefnpokunum

Sum svefnpokagisting er orðín betri en hótel. Miðgarðar í barnaskólanum á Grenivík og Kiðagil í barnaskólanum í Bárðardal eru fyrirtaks gististaðir Þeir bjóða til dæmis þráðlaust samband við internetið. Það fylgir sennilega skólastarfinu, en sumarreksturinn nýtur góðs. Á báðum þessum stöðum fylgja hrein lök með dýnum og í Kiðagili eru tveggja manna herbergi. Aðbúnaður í 2500-3000 króna gistingu keppir við 7500-8000 króna gistingu á hótelum. Ég sé ekki, að morgunmaturinn sé lakari í svefnpokagistingu en í gistingu á hótelum. En minn samanburður er kannski ekki dæmigerður fyrir heildina.
Stríðsfréttirnar hurfu

Sjónvarpsfréttastofur Bandaríkjanna hafa þurrkað út stríðsfréttir á bezta fréttatíma. Stríðsfréttaritarar segja almennt, að fréttir þeirra fái engan aðgang. Þetta á við um CBS, ABC og NBC. Meirihluti fólks treystir á fréttir sjónvarps og veit því lítið um hörmungarnar í Írak og Afganistan. Þjóðin hefur misst áhuga á stríðinu. Hún kennir sér sem kjósendur ekki um, hvernig málum er komið. Menn vilja ekki sjá stríðið og vona að það hverfi. “Out of sight, out of mind”. Hagkerfi sjónvarps er auglýsingadrifið. Og auglýsendur hafa engan áhuga á að kaupa auglýsingatíma nálægt vondum stríðsfréttum.
Gamli tíminn á Reyðarfirði

Sé fyrir mér álver sem fremur leiðinlegan vinnustað, þar sem menn kraka með stöngum í álkatla. Sem eitthvert skjól fyrir þá, sem hafa farið á mis við skólagöngu. Álver er frumframleiðsla. Það keppir aljend ekki við starfsemi á sviði þekkingar eða nýrrar tækni. Álverið í Straumsvík hefur ekki leitt af sér neina varanlega tækni innanlands. Pottagerðin reyndist ekki vel. Ef til vill segja austfirzkir foreldrar við börn sín: Þú þarft ekki að fara suður til að læra, þú færð bara vinnu í álverinu. Þeir fara samt suður, sem dugur er í og vilja komast áfram. Álver verndar gamla tímann á Reyðarfirði.
Útivistarkort sýna þjóðgötur

Hestar á hörðum skeifum hafa um aldir klappað götur í land. Þetta eru gömlu þjóðgöturnar, sennilega sex hundruð, allar á GPS á jonas.is. Voru af alúð færðar á kort á vegum danska herforingjaráðsins fyrir einni öld. Síðan strikuðu Landmælingarnar sumar út, en þær hafa samt áfram verið til. Um tíma seildust sumir til að skíra þær gönguleiðir og banna hestaskít. Sá tími er liðinn, nú láta ferðaþjónustumenn teikna útivistarkort, sem sýna göturnar sem reiðleiðir. Frábær útivistarkort í mælikvarða 1/100.000 eru til um Norðurland og Norðausturland. Þau sýna hestum tilhlýðilega virðingu.
Þjóðgötur og línuslóðir

Gamlar þjóðgötur eru orðnar greiðfærari en áður, þar sem línuslóðir hafa verið ruddar. Það eru einfaldar slóðir, tæpast færar jeppum, en góðar fyrir dráttarvélar. Hestamenn nota línuleiðir töluvert í fjallaferðum. En vilja fremur ríða gamlar slóðir utan vegar, þar sem land er mýkra. Ýmsar slóðir hafa líka verið lagðar af bændum og upprekstrarfélögum til að flytja fé um brekkur upp á fjöll. Þá fara menn þessar slóðir upp og niður, en nota síðan gömlu þjóðgöturnar á fjallinu. Sums staðar eru þær varðaðar. Annars staðar nota menn kort og kennileiti og GPS, ef slóð er vannýtt og því ógreinileg.
Hugsað í Hellugnúpsskarði

Fórum þjóðgötu úr Timburvalladal í Bárðardal um Hellugnúpskarð. Það liggur frá Sörlastöðum til Stóruvalla. Sörlastaðir eru myndarlegt eyðibýli í framdölum Fnjóskadals. Vel rekið af hestamönnum á Akureyri sem sæluhús hestamanna. Þar vorum við eina nótt með skemmtilegum Eyfirðingum. Frá Stóruvöllum lá leiðin í Víðiker, þaðan sem við förum í dag í Suðurárbotna. Þjóðgötur eru ótalmargar á fjöllum, einkum haldið við af hörðum skeifum ferðahesta, sem fikra sig áfram í einfaldri slöngu um fjöll og firnindi. Ef ekki væri stunduð ferðamennska á hestum, mundu hundruð þjóðgatna týnast.
Hvað er hægri og vinstri?

Hægri og vinstri hafa glatað gamalli merkingu. Hægri forseti Frakklands er vinstra megin við þá, sem vilja ríkisstýrt atvinnulíf. Nicolas Sarkozy átelur Evrópusambandið fyrir frjálshyggju. Vinstri forsætisráðherra Bretlands er hægra megin við þá, sem vilja lögregluríki. George Brown knýr þingið til að samþykkja lög um langar fangelsanir án réttarmeðferðar. Hægri kanzlari Þýzkalands er vinstra megin við þá, sem reka umhverfisvæna stefnu. Angela Merkel er líka helzti mótherji George W. Bush í Evrópu. Hver er til hægri og hver er til vinstri? Hvar í gruggugu vatni flýtur Samfylkingin?
Hestarnir slá manninum við

Nú vorkenni ég hestunum mínum, sem bera mig upp fjöll í 26 stiga hita í forsælu. Þeir bera sig samt vel og eru fljótir að jafna sig. Mér líður svo sem vel á hestbaki, því að ferð jafngildir vindi. En fell nánast yfirlið í áningum, þegar lognið hellist yfir mig. Í dag fórum við yfir þjóðveg. Þar tók ég hnakkinn af, setti hestinn í reksturinn og settist sjálfur örmagna í vegkantinn. Komst svo við illan leik í sturtu og vatnskrana í náttstað. Er óendanlega miklu ófullkomnari skepna en hesturinn. Hann kann bezt við sig í tíu stiga hita, en lætur bjóða sér miklu hærri tölur án þess að gefast upp.
Sameiningartákn strjálbýlis

Hef að undanförnu verið á ýmsum afskekktum stöðum í byggð og utan byggðar. Sameiginlegt einkenni flestra er, að Vodafone næst þar ekki, Síminn er víða utan seilingar, en þó ekki eins víðtækt og Vodafone. Mig minnir, að í vetur hafi Vodafone auglýst byltingu farsíma. Það birti tveggja síðna auglýsingu með korti, sem sýndi, að Vodafone næðist nánast alls staðar nema á jöklum uppi. Ég get staðfest af reynslu, að kort þetta er helber lygi. Svo virðist sem Neytendastofa geti ekki eða vilji ekki gera neitt við svikum af þessu tagi. Merkilegri eru þó viðbrögð notenda, sem mér sýnast vera alls engin.
Morse, Frost og Barnaby

Kristín gerir grín að mér fyrir að horfa á Morse, Frost og Barnaby, jafnvel á Lewis. Brezku sakamálaþættirnir eru orðnir að skrípamynd af sjálfum sér. Þeir gerast í gömlum bindingshúsum í fallega grónum þorpum að hætti Agatha Christie. Munurinn er sá, að mannfall er núna orðið meira en í Bagdað. Morðóðu piparjúnkurnar slátra fleirum áður en upp um þær kemst. Hetjurnar eru gamlir og feitir og afar þreyttir lögreglumenn, þrútnir í framan af óhóflegri viskí- og bjórneyzlu. Var ekki Músagildran hjá Agatha Christie skárri en eftirlíkingar nútímans? Ég veit ekki, af hverju ég horfi enn.
Gamalt fólk margfaldast

Fólk er farið að lifa skelfilega lengi. Verður 85 ára, sumir jafnvel 100. Kostnaður við heilsufar gamals fólks vex hröðum skrefum. Þótt menn hafi sumpart ágæt eftirlaun, segja þau lítið upp í þann kostnað. Í okkar álfu er samkomulag um, að ríkið sjái um hann. Hins vegar hafa ekki verið gerðar ráðstafanir til að mæta skuldbindingum náinnar framtíðar. Það vantar fé. Vill unga fólkið standa undir þessu, auk þess að vaka yfir gamla fólkinu? Verður ekki eina leiðin að viðurkenna, að ekki sé unnt að margfalda kostnað endalaust? Neyðist kerfið ekki til að velja kostnað og hafna kostnaði?
Tvær hetjusögur voru lygi

Tvær helztu hetjusögur bandaríska hersins á síðari árum eru af Pat Tilman og Jessica Lynch. Tilman var íþróttamaður, sem fór til Afganistan og fékk þakkarbréf frá Donald Rumsfeld, þáverandi stríðsráðherra. Þar féll Tilman fyrir bandarískri kúlnahríð, óvart. Herinn laug, að kúlurnar hefðu komið frá talíbönum. Lynch var handtekin í Írak og farið var vel með hana. Herinn laug, að henni hefði verið misþyrmt. Þingnefnd hefur núna, ótal árum síðar komizt að hinu sanna og gefið út um það skýrslu. Enginn hefur getað skýrt, hvers vegna bandaríski herinn valdi einmitt lygar í hetjusögur sínar.
Langskólagengið og ófaglært

Ég vil sjá hér á landi atvinnuvegi, sem byggjast á nýjustu þekkingu, til dæmis hugbúnaðargerð. Ég vil sjá netþjónabú, sem tengja okkur við heiminn. Ég vil sjá atvinnuvegi, sem byggjast á langskólanámi, svo að þjóðin verði menntaðri og samhæfðari nútímanum. Ég hafna atvinnuvegum, sem felast í að skrúfa frá olíukrönum og skarka í álpottum. Ál- og olíuver eru frumvinnsla eins og lambarækt og prjón. Álver á Bakka og Helguvík veita ófaglærða vinnu og raunar mjög fá störf á hvern milljarð fjárfestingar. Í stað þeirra vil ég atvinnuvegi, þar sem vinnsluvirðið felst í vinnu langskólagenginna.
Valdaafsalið er þegar framið

Við höfum tekið upp 80% af því regluverki Evrópusambandsins, sem Danir, Svíar og Finnar hafa tekið upp. Þau ríki eru í sambandinu, en Ísland ekki. Með samanburði við þessi nágrannalönd má segja, að við séum nú þegar 80% í sambandinu. Valdaafsal okkar er 80% af valdaafsali Dana, Svía og Finna. Án þess að hafa nokkurn atkvæðisrétt eða ráðherra í höfuðstöðvum þess. Sem Danir, Svíar og Finnar hafa þó. Meira en 60% af vörútflutningi okkar fer til landa Evrópusambandsins. Engin furða er, að margir Íslendingar vilja hafa meira gagn af sambandinu en valdaafsalið eitt. Vilja gerast aðilar.
Banki elskar fótbolta

Hver vill eiga peninga í banka, sem elskar fótbolta? Ég yrði dauðhræddur. Mér finnst hlutverk banka vera að passa peninga, ekki að elska fótbolta. Ég treysti mér ekki inn fyrir dyr Landsbankans meðan hann elskar fótbolta. Er bankinn ekki beinlínis að dissa viðskiptamenn sína með því að grýta fé í fótbolta og fótboltalið? Nóg er nú veltan samt á vitleysunni. Fótboltafélög eru framarlega í kreppunni, borga illa laun og safna skuldum. Mér finnst allt í lagi, að fólk hafi áhuga á þessum dýrt smurða leik. En mér finnst beinlínis sjúklegt, að virðulegar fjármálastofnanir skuli elska fótbolta.
Ég fita hesta fyrir ferðir

Sennilega er ég eini hestamaðurinn á landinu, sem fitar hesta fyrir ferðir. Margir setja hesta í sveltihólf, sem er fáránlegt. Fita gengur næst þjálfun að mikilvægi. Hestar þurfa í fyrsta lagi að vera þjálfaðir og í öðru lagi að vera feitir. Þá fara þeir langar leiðir og hafa nóg lýsi til að brenna. Mögru og óþolnu hestarnir gefast upp á ferðalögum, valda vandræðum. Ég veit ekki, hvers vegna hestamenn velja svelti. Líklega stafar það þó af, að þeim finnst feitir hestar tölta lakar. Vitleysan frá landsmótum og sirkus-sjóum hesta hefur því miður slæm áhrif á suma hestaferðamenn og leitarmenn.
Vel hannaðar bloggsíður

Vegna áhuga míns á bloggi skoða ég mikið af heimasíðum fólks. Athygli mína vekur, að flestar þeirra eru vel hannaðar. Forritin við gerð vefsíðna eru orðin svo fullkomin, að allir eru orðnir hönnuðir. Tækni verður að vísu seint svo fullkomin, að ekki sé hægt að misnota hana. En það gera íslenzkir bloggarar yfirleitt ekki. Útfærsla hvers og eins er yfirleitt í samræmi við góða hönnunarsiði. Ég sé sjaldan negó, hvítt letur í svörtum grunni. Ég sé sjaldan brottfall á spássíum. Mestu máli skiptir þó, að sjálfvirknin heftir ekki sköpunargleiðina. Ég sé hundruð heimasíðna, sem hver hefur sinn svip.
Ódýrt að borða í hádeginu

Þurfir þú að borða úti í hádeginu, skaltu fara á mexíkóstaðinn Santa Maria við Laugaveg 11 eða Kínahúsið við Lækjargötu 8. Sá fyrri selur mat á 1000 krónur án súpu og Kínahúsið býður súpu og rétt dagsins á 1150 krónur. Aðrir frambærilegir staðir eru Sjávarbarinnn við Grandagarð 9, Potturinn & pannan við Brautarholt 22 og Fish & Chips við Tryggvagötu 8. Allir eru þeir með súpu og fisk dagsins á Múlakaffisverði, milli 1400 og 1500 krónur. Nokkrir góðir staðir milli 1500 og 1600 króna í hádeginu eru Vín & skel, Tilveran í Hafnarfirði og Laugaás. Í hádeginu kostar því ekki morð fjár að borða úti.
Góðir hlutir gerast hægt

“Við fáum lánaða peninga frá Kína til að kaupa olíu í Persaflóa til að sóa henni í umhverfiseyðingu.” Segir Al Gore um orkustefnu George W. Bush. Á tíma hækkandi olíuverðs er erfitt að hafna kröfum um róttækar úrbætur. Senn líður að minni framleiðslu á olíu og svimandi verðlagi. Við vitum ekki, hvað börn okkar munu gera, þegar lýkur olíuöld. Við getum ekki frestað vandanum öllu lengur. Við þurfum að flýta okkur yfir í aðra orku. Við höfum sóað tíma í drauma um vetni og lífræna orku, en trassað að þróa raforku, sólarorku, vindorku. Allt of mikill hægagangur er á þróun slíkra orkugjafa.